**Svätý Otec František 14. septembra 2021 v Košiciach**

Svätý Otec František navštívi Košice v utorok 14. septembra 2021 na dvoch miestach.

**Stretnutie RÓMOV so Svätým Otcom Františkom** bude na **LUNÍKU IX.** Sprievodný program začne o 12:45 hod. Hlavný program bude na priestranstve pred Saleziánskym komunitným centrom v čase od 16:00 do 16:30 hod. Dve hodiny pred príchodom Svätého Otca bude sídlisko uzavreté.

**Stretnutie MLADÝCH so Svätým Otcom Františkom** sa uskutoční na **Štadióne TJ Lokomotíva** v Košiciach.Sprievodný program bude od 13:30 hod. do príchodu pápeža a pokračovať bude aj po jeho odchode, až do 20:00 hodiny. **Hlavný program s pápežom** na štadióne bude od 16:45 do 18:00 hod. Dve hodiny pred príchodom Svätého Otca budú prístupové cesty, ako aj štadión uzavretý. Toto stretnutie je prioritne určené pre mladých od 15-30 rokov.

Informácie pre obe miesta:

* **Podmienka účasti**

Podľa aktuálne platných nariadení sa stretnutia s pápežombudú môcť zúčastniť tí, ktorí sú očkovaní II. dávkou vakcíny (v prípade dvojdávkovej vakcíny alebo jednou dávkou v prípade jednodávkovej vakcíny).

Košický samosprávny kraj ponúka pre farnosti možnosť očkovania **jednodávkovou vakcínou Janssen** od spoločnosti **Johnson & Johnson.** V prípade záujmu prosíme kňazov Košickej arcidiecézy (aj rehoľníkov na území Košickej arcidiecézy) alebo nimi poverené osoby, aby do stredy **4. augusta 2021** nahlásili počty záujemcov na [infoke@navstevapapeza.sk](mailto:infoke@navstevapapeza.sk). Tiež prosíme uviesť, či je možnosť očkovania na farskom úrade.

* **Registrácia**

**- OSÔB: s**tretnutia sa budú môcť zúčastniť tí, ktorí sa **VOPRED zaregistrujú** do celonárodného systému. Registrácia by sa mala spustiť **1. augusta 2021 do naplnenia kapacity miest stretnutí.**

- **AUTOBUSOV:** Ak sa chystáte prísť ako farnosť/spoločenstvo/skupina a plánujete si objednávať autobus, prosíme **o registráciu autobusu s mladými** z farností, spoločenstiev alebo organizovaných skupín, rovnako aj **o registráciu autobusu s Rómami** z farnosti/rómskych komunít (v prípade, že sa chystáte na stretnutie na Luník IX) kvôli organizačnému zabezpečeniu podujatia.

**Teda registrácia účastníkov na obe košické miesta je nevyhnutná v dvoch krokoch:**

1. registrácia osôb (od 1.8.2021)

2. registrácia autobusov cez farnosti/spoločenstvá/komunity kvôli logistickému zvládnutiu dopravy.

Linky pre registráciu budú zverejnené na stránke: [navstevapapeza.sk](https://www.navstevapapeza.sk/sk)

* **Doprava**

Pochopiteľne v deň stretnutia bude doprava v Košiciach s istými obmedzeniami a k štadiónu Lokomotíva a k Luníku IX sa nebude možné dostať osobnými autami alebo autobusmi. Tie budú odstavené na záchytných parkoviskách.

Z toho dôvodu bude zabezpečená kyvadlová doprava zo záchytných parkovísk. Po registrácii autobusu dostane zodpovedná osoba spätný mail s organizačnými pokynmi a podrobnými inštrukciami k parkovaniu autobusov.

Košický samosprávny kraj ponúka aj **možnosť zabezpečenia dopravy** **autobusmi ZADARMO** na stretnutia pre účastníkov **do Košíc a späť**. Prosíme záujem z farnosti nahlásiť čím skôr (**najneskôr do 20. augusta 2021**) na [infoke@navstevapapeza.sk](mailto:infoke@navstevapapeza.sk). Košický samosprávny kraj vás následne bude v tejto veci kontaktovať a dohodne logistiku.

Rovnako bude v tento deň, 14.9.2021, bezplatná Mestská hromadná doprava na celom území Košíc.

* **Slávenie svätej omše na sviatok Povýšenia Svätého kríža**

Na štadióne TJ Lokomotíva, ako aj na Luníku IX, v tento deň v rámci programu **nebude** slávená svätá omša, preto vám odporúčame zúčastniť sa svätej omše doma vo farnosti, ak je to možné aj vzhľadom na časové nastavenie.

**V Katedrále sv. Alžbety bude možnosť účasti na svätej omši o 11:00 hod.,** predovšetkým pre účastníkov zo vzdialenejších miest, ktorí budú cestovať od skorého rána. Upozorňujeme ale, že presun po svätej omši na štadión TJ Lokomotíva bude peši.

Taktiež v ďalších kostoloch budú slávené sväté omše podľa farských rozpisov. V prípade záujmu môžete kontaktovať košické farnosti (pripravuje sa aj mapka farností a kostolov s rozpismi svätých omší).

* **Dobrovoľníctvo**

Podujatie takéhoto charakteru sa nezaobíde bez ochotných dobrovoľníkov. Prosíme o pomoc s náborom a oslovovaním dobrovoľníkov a zároveň o súčinnosť, ak budeme potrebovať overiť, či daná prihlásená osoba je schopná a dôveryhodná pre danú službu.

Pripájame aktívny link na [**prihlasovanie dobrovoľníkov**](https://forms.gle/gfvikMkJVpEEGGxb8), kde sú podrobné informácie o termínoch a službách. Prosíme zvlášť zrelých dospelých, ktorí by nám pomohli s organizáciou, aby sa mladí mohli v čo najväčšom počte zúčastniť priamo stretnutia s pápežom Františkom, ktorý k nám príde práve za nimi.

* **Duchovná príprava**

Prosíme vás o modlitbovú podporu návštevy Svätého Otca Františka na Slovensku.

Od 15. augusta bude prebiehať spoločná duchovná príprava cez Katolícke médiá a sociálne siete, ktorú vám dávame do pozornosti.

* **Informácie o návšteve pápeža a jeho programe nájdete na:**

Webovej stránke: <https://www.navstevapapeza.sk>

Facebooku: <https://www.facebook.com/stretnipapeza/>

Instagrame: <https://instagram.com/stretni_papeza>

Kontakty: [kosice@navstevapapeza.sk](mailto:kosice@navstevapapeza.sk), [infoke@navstevapapeza.sk](mailto:infoke@navstevapapeza.sk),

+421 948 246 031, +421 948 246 032

Pre dobrovoľníkov: [dobrovolnicike@navstevapapeza.sk](mailto:dobrovolnicike@navstevapapeza.sk), +421 948 246 033